Nos, capitulum canonicorum Beate-Marie Tornodori, notum facimus universis, presentibus et futuris, quod nos supposuimus personas nostras et res capituli nostri, et etiam res universorum et singulorum canonicorum, ubicumque site sint, custodie et deffensioni Matildis, illustris comitisse Nivernensis et heredum suorum. Concessimus, si quidem, eidem comitisse, caritatis intuitu, unam missam de Sancto-Spiritu, quandiu vixerit, in ecclesia nostra; et post ejus obitum, pro ipsius anima, unam missam pro defunctis in perpetuum celebrandam. Concessit si quidem nobis eadem comitissa quod, a die quo presentes littere confecte sunt, quecumque acquisierimus in justicia sua, pacifice habeamus, scilicet per elemosinam, per emptionem, commutationem, donationem, seu quocumque alio modo. Ita tamen quod nos eidem comitisse et heredibus suis, idem jus et eosdem redditus debebimus et reddemus de omnibus acquisitis, acsi unus ex hominibus suis de Tornodoro estagerius apud Tornodorum eadem possidet. Videlicet de decimis, justiciis, estagiis, costumis, censibus, et etiam de aliis redditibus universis in feodis siquidem ipsius comitisse, nichil acquirere possumus nisi per ipsam. Et sciendum quod nos, de acquisitis nichil possumus ponere in manu alicujus quam ipse eidem comitisse et heredibus suis jus suum reddat, sicut faceret unus ex hominibus suis de Tornodoro estagerius apud Tornodorum si eadem possident. Quod ut ratum sit et firmum præsentes litteras sigilli nostri munimine fecimus roborari. Actum, apud Montenisium, anno Domini Mº CCº vicesimo-quarto, in octabas Beati-Martini hyemalis.